safouaneb/arywiki huggingface dataset:
حبس قارا

حبس قارا ؤلا سّرداب ؤلا دّهليز ؤلا حبس نّصارا هيّا معلامة تاريخية كاينة ف مكناس، ؤ ب تّحديد ف لقصبة لاسماعيلية. ؤ هيّا عيبارة علا شومبرات كبار تحت لرض، ب ساريات عراض، لي تّبنات ف لبدية د لقرن تمنطاش، ب امر من سّلطان مولاي سماعيل. وخا حبس قارا معروف سيرتو كا حبس فين كانو كيتسجنو لؤروپيين لي تقبطو ف لبحر من طاراف لقراصنة، اغلبية د لحرايفية د تّاريخ متافقين بلي لستيعمال لاصلي ؤ رائيسي ديالو كان كا بلاصة د لخزين ديال لماكلة ؤ دّوزان د لعساكريا. سّمية. وحدة من رّوايات علا لاصل ديال حبس قارا كاتݣول بلي سميتو جات من سّمية ديال محابسي برطقيزي لي كان موهنديس معماري ؤ دار تّخطيط ديال لبلاصة موقابيل باش سّلطان مولاي سماعيل يعطيه لحرية ديالو. رواية خرة كاتݣول بلي سّمية كاترجع ل فترة د ليستيعمار، ؤ جات من لّاقاب لي تّعطا ل لمسؤول علا لحبس لي كان قرع. اساطير محلية. بزاف د لقيصاص ؤ لاساطير تنسجو علا حبس قارا. من بينهوم لي كاتݣول بلي هوّا لابيرانت (متاهة) لي كاتمتد تحت مكناس كولها، ؤلا حتا واصلة جيهت مراكش ؤلا تازة. لعاداد د نّصارا لي كانو محبوسين فيه حتا هوّا تبالغ فيه، لا ف لكتابات د لؤروپيين والا ديال لمغاربا. لعاداد لحقيقي غالبا كان مابين 500 ؤ 800 محابسي ؤروپي. ؤسطورة خرة كاتݣول بلي ماكانو عندو حتا شي بيبان ؤلا سراجم، ؤ بلي دّخلة لواحيدة ليه كانت فتحة ف سّقف ديالو. حجّايات كانو كيتداولو علا لارواح شّريرة ؤ لّعنات ديال لمحابسيا لي ماتو تماك. ؤسطورة تالتة كانت كاتݣول بلي مولاي سماعيل دار شي خرجة سرية د لهروب، ؤ بلي لي لقاها كيتجازا ب لحرية ديالو. لمعمار ؤ لبني. حبس قارا كاين نيشان تحت سّاحة لي قدام قبة لخياطين. لبلاصة لمفتوحة منو فيها تلاتة د شّومبرات واسعين ب سقف عالي ؤ ساريات كبار. لباقي منو كانو سّلطات لفرانساوية سدّوه، بعدما وقعو حالات ديال مستكتشيفين لي ضاعو تماك ؤ ماعاودوش بانو. كاينين شحال من بلايص د لخزين تحت لقصبة، ولاكين مامعروفش واش كولهوم مرتابطين ب بعضياتهوم. علا حساب لمؤرخ لمغريبي عبد الرحمان بن زيدان، لبني ديال لموضع صحيح ؤ متقون حيت "لمراكبيا كيدوزو فوق منو، لبهايم كيجرو حجر كبير، ؤ لمركبات د لبوخار كيدوزو فوق منو ليل ؤ نهار، ؤ زيد عاد تزرعو فوق منو جنان ؤ شجر لي كيتسقاو مرة مرة، بلا ماياتر هادشي علا لهيكل ديالو". لبلاصة تّحتلرضية ف لغالب ماتحفراتش، مي ب لعكس، تّبنات هيّا لّولة، عاد تسقفات ؤ تدارت لقصبة فوق منها. تّاريخ. حبس قارا تّبنا كا ݣزو من لقصبة لاسماعيلية ف مكناس، لي كانت لعاصيمة ديال سّلطان مولاي سماعيل. لختيار د مكناس، لي ماكانت عندها حتا شي اهمية تقافية ؤلا عيلمية ؤلا سياسية قبل من هاد زّمان، كان ل اهداف سطراتيجية (لموراقبة ديال لاطلس لمتوسط) ؤ باش مولاي سماعيل يخلي لبصمة ديالو ف تّاريخ د لمغريب ف بلاصة جديدة ديالو، لي ماكانوش فيها اتار ديال سلالات حاكمة ؤلا سلاطين قبل منو فيها. لبلاصة تحتلرضية ؤ لقصبة كاملة ف لغالب تّبناو علا دّروعا ديال محابسيا ؤ عبيد. لقرن لعشرين. ف لفترة لستيعمارية، كانو سّلطات لفرانساوية كيستعملو حبس قارا مرة مرة باش يشدو لموقاويمين لمغاربا. شي دهاليز فيه تسدّو ب سّيما ف هاد لعوام باش مايبقاوش نّاس يتّجلاو فيهوم.
نبيل مولين

نبيل مولين، تولد ف 1980 ف رّباط، هو مؤرخ مغريبي ؤ مختص ف لعولوم سّياسية. حياتو. خدا مولين دوكتورا ف تّاريخ من جاميعة سوربون ف باريز ؤ ف لعولوم سّياسية من لمعهد د دّراسات سّياسية ف باريز (سيونص پو). لموضوع ديال لاطروحة ديالو هو "لخلافة لخيالية د احمد لمنصور: شّرعية ؤ سّلطة ؤ دّيپلوماسية ف لمغريب". خدام دابا ف لمركز لوطني د لبحوت لعلمية ف فرانصا. لمجالات لي خدام عليهم هوما سّلطة ؤ لحوكم لاسلامي، تاريخ د لمغريب ؤ د ساعودية. كيقري مولين ف مدرسة د دراسات لعليا ف لعولوم لجتيماعية ف باريز. ف 2019، بدا يدير مولين سلسلة د لڤيديوات ف يوتوب ب سميت "يُقال ان" (كيتڭال بلي) لي هضر فيهم علا مواضيع تاريخية. لموسم لول تشاف كتر من تلاتة د لمليون مرة، هادشي لي خلاه يتجدد ل موسم تاني.
إيكيا

ايكيا (بالسويدية: Ikea) هي شركة سويدية ديال لاتات ديال الدار و لمّاعن و لاكسيسوارات ديال الدار تاسسات ف 1943 من انݣفار كامپراد. ف عام 2008، ولاّت هي اكبر شركة ديال لاتات. الشركة د ايكيا معروفة حيت تاتبيع لاتات مقسومة، و خاص لواحد يركّبها رّاسو من بعد ما يشريها. السمية ديال الشركة جاية من جميع ديال لحروف اللولا ديال السمية ديال لمؤسس "انݣفار كامپراد"، لفيرمة اللي تولد فيها "ايلمطاريد"، و اقرب دوّار كان حداهم "اݣوناريد". لمقر ديال الشركة كاين دابا ف هولاندا. ايكيا عندها 422 محل ف 50 بلاد ف لعالم، و السيط ديالها تيتشاف كتر من 2 د لمليار د لمرّات ف لعام.
عبد الرحمان بن زيدان

مولاي عبد الرحمان بن محمد بن عبد الرحمان بن زيدان (مزيود ف يونيو 1873 ف مكناس، مات ف 16 نونبر 1946) هوّا مؤريخ ؤ كاتيب مغريبي. كان ولد حفيد سّلطان مولاي سماعيل، ؤ لكتابات ديالو كيتّعتابرو افضل لمصادر علا تّاريخ د مكناس، ؤ علا سّلالة لعلوية بشكل عام. بن زيدان تزاد ف لقصر لملكي د مكناس ؤ قرا ف جاميعة د لقرويين ف فاس. ف 1906، خدا لمنصب ديال بّاه كا نقيب ديال الجمعية د شرفا د مكناس. ف 1913 مشا للحج، ؤ ملي رجع شد منصب ديال نايب د لمودير ديال لمدراسة لعسكارية ديال دّار لبيضا، ف لوقت ديال لستيعمار لفرانساوي د لمغريب. كتابو "اتحاف اعلام الناس بجمال اخبار حاضرة مكناس" من 8 د لݣزوات، فيه مياوات د لبيوݣرافيات (سيرات د لاشخاص)، بمن فيهوم سّلاطن مولاي عبد الرحمان ؤ مولاي لحسن لول. بن زيدان كان حاريص بزاف ف لختيار ديال لمصادر ؤ لعيون ديال لكتابات ديالو، ؤ لعالاقات لعائيلية ديالو عطاتو اكصي ل عاداد كبير د لوتايق، ضّهاير لملكية ؤ ماطيرييل تاريخي ب نواع مختالفين.
إيريكسون

ايريكسون (بالسويدية: Ericsson) هي شركة سويدية ديال لاتصالات و لماطيرييل ديالها، و تكنلوجيات بحال لجيل التالت والرابع و لخامس (3 جي - 4 جي و 5 جي). هي اكبر شركة د لماطيرييل د لاتصالات ف لعالم، و عندها تقريبا 35% من السوق ف لعالم. تيخدمو فيها تقريبا 100. 000 واحد و كاينة ف 100 بلاد. تاسسات ايريكسون ف 1876 و خدات السمية ديال مولاها، لارش ماݣنوس ايريكسون، اللي كان مقاول و مخترع سويدي. الشركة ديال ايريكسون هي اللي ختارعات التقنية ديال لبلوتوت، وعندها كتر من 57. 000 براءة ختراع ف لعالم.
ڤوبريكس

ڤوبريكس ؤلا ووبريكس ؤلا ؤوبريكس ؤلا بوبريكس ؤلا ڤوبريس (ب لّاتينية Vobrix ؤلا Ubrix ؤلا Bobrix ؤلا Vobris) هيّا مدينة مورية امازيغية قديمة كانت علّاقل من لفترة رّومانية ف شّمال د لمغريب. لموضع ديالها مامعروفش، ؤ كاينين بزاف د لفتيراضات عليه لي حتا وحدة منها ما متوكدة حاليا. علا حساب دّيكسيونير ديال لجغرافيا لقديمة ديال اليكزاندر ماكبين، لي ناقل هاد لكلام علا لمؤرخ سّپنيولي لويس ديل مارمول كارباخال، ڤوبريكس هيّا مدينة اترية كانت قريبة ل فاس، ؤ من لهديم ديالها كانت تّبنات مدينة قديمة خرة سميتها لامپطا، علا سّفح ديال جبل زلاغ. كاين قتيراح اخور، ب لعتيماد علا سّيستيم د لمعلومات لجغرافية (GIS)، بلي ڤوبريكس هيّا قريـٰت بوريد لي جات بعـٰد جيهت شّمال ب نّسبة ل فاس. ڤوبريكس مدكورة ف مصدر قديم واحد لي هوّا لخاريطة د كلاوديوس پطوليمايوس.
لمقرمدة

لمْقْرْمْدة هوّا دوّار مغريبي تابع ل جماعة عين مديونة كاين ف اقليم تاونات، جيهة د فاس مكناس. لمقرمدة جات ف مشيخة بوكنالة، ؤ ساكن فيها 417 واحد علا حساب لاحصاء لعام د 2004. يقدر يكون هاد دّوار هوّا نيت لي مدكور عند لحسن لوزان ف كتابو وصف افريقيا، ؤ جا ف مصادر ؤروپية ب سميت Macarmeda. علا حساب لحسن لوزان، لمقرمدة ديال لعصور لوسطانية جات علا بعد ديال 20 ميل ف شّرق ديال فاس، ؤ اسسوها ملوك ديال قبيلت زناتة علا سهل خلاب علا ضّفة ديال واد صغير. كانت ف لقديم مركز ديال اقليم كبير ؤ متحضّر بزاف. تعرضات ل هجوم من عند لعتمانيين ف علاين 1554، ؤ تهجرات مورا لحروب ديال لامير سعيد ؤ مابقاو منها غير حيوطا. لمقرمدة مدكورة ف كتاب الاستقصا لاخبار دول المغرب الاقصى.
ريغا

ريغا هيّا مدينة اترية قديمة ف لمغريب جات 55 كيلوميطر علا وليلي ؤ 8 كيلوميطر علا سيدي سليمان، ف اقليم قنيطرة. ريغا تقدر تكون هيا نيت ݣيلدا ؤلا سيلدا، لي كاين حتيمال كبير بلي كانت لعاصيمة د مملكة موريطانية، قبل ما تولي عندها تبعية ل لامبراطورية رّومانية ف لعهد ديال لماليك بوكوس تّاني. ريغا تّلقاو فيها اتار ديال سّكنى من لفترة لمورية ؤ رّومانية ؤ حتا لبدية د لفترة لاسلامية. لموقع تّكتاشف ف 1919، ؤ تدارو فيه ابحات اركيولوجية من ديك سّاع، لي عاودو بداو ف 2004. ف 2008، لبحت لاركيولوجي لي تدار ف ريغا كشف علا واحد لبنيان لي غالبا كانت اكاب (بيت د لخزين) كاترجع ل لبدية ديال لقرون لوسطانية، ب لاضافة ل جوج نقيشات ب حروف بونيقية جديدة علا جّنب ديال ݣلّات ديال تمليح لحوت، كاترجع ل لقرن لّول لميلادي. هاد جّوج نقيشات فيهوم 6 د سّطورا ؤ باقين تحت دّيراسة، ؤ هوما اطول نصوص بونيقية تّلقاو ف لمغريب ل حد سّاعة. من غير هادشي، لفرقة د لبحت لاركيولوجي لي كانت مكوّنة من باحيتين مغاربا ؤ فرانساويين، دارت كتيشاف فاريد ديال معصرة د لعنب ديال لمصاوبة د شّراب، شّي لي اكدوه لبقايا لي تلقاو فيها ب تّحليل لكيماوي. هاد لمعصرة نقدرو نعتابروها اقدم مصنع د شّراب معروف ف تّاريخ د لمغريب.
ݣيلدا

ݣيلدا ؤلا سيلدا ؤلا ݣودّا (ب لّاتينية Gilda ؤلا Silda ؤلا Gudda، ب ليونانية Γίλδα ؤلا Σίλδα) هيّا مدينة مورية قديمة لي كاين حتيمال كبير بلي كانت لعاصيمة د مملكة موريطانية، قبل ما تولي عندها تبعية ل لامبراطورية رّومانية ف لعهد ديال لماليك بوكوس تّاني. ݣيلدا معروفة من لكتابات ليونانية ؤ لّاتينية بحال تّسافيرة د انطونينوس، لمكتوبات ديال پومپونيوس ميلا، ؤ لخاريطة د كلاوديوس پطوليمايوس. لموضع ديال ݣيلدا مامعروفش 100% ؤ حتال لبدية د لقرن واحد ؤ عشرين، كانو قتيراحات بزاف علا لموقع ديالها، بحال سوق لاربع ديال سيدي سليمان ؤ مكناس. لابحات لاركيولوجية لي تدارت ف سّنوات لّخرة ف ريغة عطات قوة كبيرة ل لفرضية بلي هيّا لموضع لحقيقي د ݣيلدا.
ڤولڤو

ڤولڤو (بالسويدية: Volvo) هي شركة سويدية ديال الطونوبيلات و لكاميويات تاسسات ف 1927، و لمقر ديالها كاين ف لمدينة د يوطيبوري. هي الشركة اللي ختارعات السمطة ديال الطونوبيل، و ف 2016 كانت هي لمنتج التاني ديال لكاميويات ف لعالم. ڤولڤو كلمة باللاتينية تاتعني "تانتكركب". تيخدمو فيها تقريبا 96. 000 واحد.
الجغرافيا (پطوليمايوس)

الجغرافيا (ب ليونانية Γεωγραφικὴ Ὑφήγησις، "ݣيوݣرافيكي هيفيݣيسيس" ب معنى لهداية الجغرافية، ب لّاتينية Geographia ؤلا Cosmographia) هوّا كتاب علا شكل اطلس، ؤ تريطي ديال لكارطوݣرافيا، لي جامع لمعرفة الجغرافية ف لامبراطورية رّومانية ف لقرن تّاني لميلادي. كان كتبو لماطيماتيسيان ؤ الجغرافي ليوناني كلاوديوس پطوليمايوس كا موراجعة ديال كتاب د مارينوس صّوري لي دابا مفقود. طّرجامة د هاد لكتاب ل لعربية ف لقرن تّاسع من عند لخواريزمي، ؤ ل لّاتينية ف لبدية د لقرن خمسطاش كان عندهوم تاتير كبير علا لمعرفة الجغرافية ف لعالم لاسلامي ؤ ف ؤروپا.
كلاوديوس پطوليمايوس

كلاوديوس پطوليمايوس (مزيود ف جوايه عام 100، مات ف جوايه 170) هوّا ماطيماتيسيان، جغرافي، فالاكي، مونجّيم ؤ طييوريسيان د لموسيقا يوناني روماني، لي يقدر كانو عندو ؤصول ميصرية. تّاريخ د زّيادة ؤ لموت ديالو مامعروفينش ب تّحديد، ولاكين ماكد بلي كان خدّام ف لاسكندرية مابين 127 ؤ 148 ميلادية، حيت هاد لفترة كاتّوافق معا مولاحضات فلكية كان دارها. پطوليمايوس كان عندو تاتير كبير علا صّيونص، سيرتو الجغرافيا، ب كتابو الماجيسط ديال لفلك، لي من بين بزاف د سّتونات حط فيه سّاس ديال لحساب لمتلّت ؤلا طّريݣونوميا. كاينين عاداد د لكتوبا ديالو خرين لي ماضاعوش من بينهوم تيطرابيبلوس، الجغرافيا، ارمونيكون ديال لموسيقا، ؤ ؤپتيكا ديال لوپتيك.
تيصالات لمغريب

تّيصالات لمغريب (بلعربية: اتصالات المغرب، بلفرانساوية:Maroc Telecom)، و لمعروفة تا بسميت "اتصالات"، هي شركة مغريبية ديال لاتصالات تاسسات ف 1998. كانت الشركة ف اللول تابعة للدولة، و لكن ف 2001 بدات تاتباع للخواص، و ولاّ طرف منها تابع للشركة لفرانساوية ڤيڤيندي. ف 2014، باعت ڤيڤيندي حقها للشركة د اتصالات لاماراتية. دابا 53% من اتصالات لمغريب تابعة لاتصالات لاماراتية، 22% للدولة د لمغريب، و التباقي مفرق على بزاف د الناس والشركات. تّيصالات لمغريب هي اقدم شركة ديال لاتصالات ف لمغريب، و خدامة ف بزاف د لحوايج بحال التيليفون ديال الدار، الريزو د لبورطابل، لانتيرنيت، لكابلات، و اي پي تي ڤي. لمدير ديال الشركة من نهار بدات هو عبد السلام احيزون. تّيصالات كاينة ف 11 لبلاد ف افريقيا، و عندها شركات تابعة ليها تمّا. من لبلدان اللي خدامة فيها كاين موريطانيا و بوركينا فاصو وللݣابون و مالي.
صندوق لعجب

صندوق لعجب ولا لابواط ا ميرڤيي (ب لفرانصاوية: La Boîte à merveilles) هي رواية ؤطوبيوݣرافية د لكاتب لمغريبي احمد صفريوي تكتبات ف 1952 و تنشرات ف 1954. هاد لقصة عندها طبيعة اتنوݣرافية، ؤ كانت كاتعتابر هاد رواية لمدة طويلة بلي هي اول رواية مغريبية مكتوبة ب لفرانصاوية ف لوقيتة د لحماية لفرانساوية على لمغريب قبل ما عاود بانت رواية د "موزاييك طيرني" (جليج مشوه) لي كتبها عبد لقادر شاط و تنشرات ف 1932. لموضوع. ف هاد لؤطوبيوكرافي لي كاتعاود علا لمغريب تقليدي، ف لوقيتة د لحيماية، لكتاتبي (لي ف نفس لوقت هو راوي د لقصة)، سيدي محمد، دري صغير ف عمرو 6 سنين كيهضر علا طفولة ديالو لي دوز ف لمدينة لقديمة ديال فاس، كيوصف لمحيط ديالو ب ݣاع تفاصيل لممكنة بلاما يحرفها. لعنوان "صندوق لعجب" كيشير لواحد صندوق فين كان سيدي محمد كيخزن شي حوايج ديالو فيه، بحال لكواري د لبي ؤ لورد منشف. لملخص. حمد صفريوي، ولا سيدي محمد، كيعاود علا صغر ديالو ف لمدينة لقديمة د فاس، كيجبد فيها ليام لي دوز ف لمسيد، دكريات ديالو ف لحمام، توجاد ل عاشورا، ؤ رتيباط ديالو ب صندوقو د لعجب. لقصة د هاد ريواية كتشهد علا لعيشة لحقيقية د ناس لي ضايرين ب سيدي محمد، لي عندو ست سنين ؤ حشومي ؤ كيحلم بزاف، ؤ حتا فاميلتو ؤ جيرانهم، لعادات ؤ لمشاكل ديالهم. لعيشة لعادية ديال هاد دري تخربقات بسباب لغيبة لي ماكانش كيتنساها د باه لي خرج من لمدينة باش يخدم مورما خسر ݣاع راسمالو. ف هاد لريواية كيوصف حمد الصفريوي تحنسيرة ؤ لوحدة ديالو من مورا هادشي ؤ ليام لكحلا لي دوز معا مو ف زيارة د لقبور ؤ سادات حتا يرجع باه. صندوق لعجب، وسط من ݣاع داكشي لي طاري، كان كيشكل راحة ل دري ؤ كانت فرصة ليه باش ينسا ݣاع داكشي لي واقع ؤ يتهدن ؤ يبدا يحلم بعيد.
ڤاكا

ڤاكّا (ب لّاتينية Vakka) هيّا موضع ف لمغريب لقديم لي بعض لمرويات لقديمة كيݣولو بلي اول موضع فين ستاقرو ليهود ملي هاجرو ل لمغريب ف لالفية لّولة قبل لميلاد، ؤ ب تّحديد مورما تدمر لهيكل ف لقدس ف لقرن سّات قبل لميلاد. ڤاكا تقدر تكون هيّا اقا لي هيّا مدينة صغيرة كاينة دابا ف جيهت سوس ماسة. لمرويات كاتݣول بلي ليهود ستاقرو حتا ف ايفران لاطلس صغير، ؤ ف لقرن رّابع ف بلاصة سميتها ڤادين.
الدشر الجديد

الدشر الجديد هوا دوار كاين ف جماعة سّاحل، اقليم لعرايش، جهة طنجة تطوان الحسيمة ف لمغريب. هاد دّوار كينتامي ل مشيخة فرقة الجديد لي كتضم 9 د دّواور. لعاداد د سّكان ديالو كيتقدر بـ 705 شخص علا حساب لاحصاء الرسمي د عام 2004. ف لموضع ديال دّشر جّديد ف لفترة لقديمة كانت مدينة ديال زيليس ؤلا زيليل، لي كاترجع ل لفترة د لستيكشافات لفينيقية.
طرقان رومانية ف لمغريب

طّرقان رّومانية ف لمغريب هوما طّرقان لي بناو رّومان ف لوقت ديال حتيلالهوم ل لمناطق ديال لمغريب، ؤلا لي ستاغلوهوم ف ديك لفترة. لخرايط ؤ لمكتوبات من ديك لفترة كيعطيونا فيكرة علا لمسارات ديال هاد طّرقان. لبحت لاركيولوجي بيّن لبعض منهوم، سيرتو وسط لمدون بحال وليلي ؤ سالا كولونيا. ف عام 40 تّقتل پطوليمايوس اخر ماليك ديال مملكة موريطانية، ب امر من لامبراطور كاليݣولا، ف ضروف مامفهوماش مزيان. نّاتيجة كانت تّقسيم ديال لمملكة ل جوج اقاليم رومانية هوما موريطانية طّنجية ؤ موريطانية لقيصرية، لي لحدود بيناتهوم كانت عند واد ملوية. هادشي طرا ف لعهد ديال لامبراطور كلاوديوس (كاليݣولا كان مات ف عملية د غتيال ف 41 ميلادية). طّريق لجانوبية من طانجا كانت كاتّفرق ل جوج طرقان عند اد ميركوري (لي غالبا دابا هيا بلاد لمرس). وحدة منهوم كانت كاتّبع لاكوط لاطلسية ؤ كاتدوز علا زيليس (دابا الدشر الجديد)، ليكسوس (لعرايش)، ؤ سالا كولونيا (شالة). لوخرة كاتمشي ل عند وليلي ؤ كاتسالا ف طوكولوسيدا. كاين حتيمال بلي طريق جديدة تّبنات ف هاد لفترة من سالا كولونيا ل انفا (دابا كازا)، لي كانت فيها مرسا قديم كانو كيستعملوه سّكان لمحليين (لمور لامازيغ) ؤ لفينيقيين، ؤ بداو كيستاغلوه رّومان من 15 قبل لميلاد. كانت طريق خرة موهيمة لي كاتربط موريطانية طّنجية ؤ موريطانية لقيصرية، ؤ ب تّحديد من طانجا ل تامودا ل نوميروس سيروروم (دابا مغنية ف دزاير).
لمكتب الشريف د لفوسفاط

لمكتب الشريف د لفوسفاط (بلعربية: المكتب الشريف للفوسفاط، بلفرانساوية: Office Chérifien des Phosphates)، و لمعروف تا بسميت لوصيپّي (OCP)، هو شركة مغريبية تاتخرّج و تاتنتج و تاتبيع لفوسفاط و لمشتقات ديالو. لوصيپّي هي اول مصدّر ديال لفوسفاط و لحمض لفسفوري و لغبار اللي جاي من لفوسفاط ف لعالم، و هي اكبر شركة ف لمغريب. تاسس لمكتب الشريف د لفوسفاط نهار 7 غشت 1920 من عند لفرانساويين ملّي كانو مستعمرين لمغريب، و كانو تيدّيو لفوسفاط من خريبݣة ل لمرسا د الدارلبيضا باش يصدّروه للعالم كامل. من بعد، زادت لوصيپّي خدمات ف بلايص خرا ف لبلاد بحال ليوسفية و بنݣرير و اسفي و بوݣراع و الجرف الصفر. ف 2018، حلات لوصيپّي جامعة ف بنݣرير سمّاتها جامعة محمد السادس پوليطيكنيك.
يوجينيو زامپيجي

يوجينيو زامپيجي، تولد ف 17 اكتوبر 1859 ؤ مات ف 1944، كان رسام ؤ مصور طالياني، داخل ف تيار د رسم نوعي (رسم د لحياة ليومية). حياتو. تولد ف مودينا ؤ دخل لاكاديمية لفنون لجميلة ف نفس لمدينة لي كان شادها انطونيو سيمونازي. ف عمر صغيرة ؤ من لوحات تاريخية لولة ديالو تاتر ب رسام لي اصلو من مودينا حتا هو جيوفاني موزيولي. مورما ربح جايزة پوليتي د رسم ف 1880، ب طابلو ديالو "ريتياريوس"، جاتو لفرصة باش يكمل قرايتو ف لول ف روما ؤ موراها ف فلورنسا لي ستاقر فيها ل ديما ف 1884. ف تمانينات د لقرن تسعطاش، بدا يخدم علا بزاف د لمشاهد د لحياة ليومية، لي دارت نجاج ماشي عادي ف سوق د لفن ؤ لمعارض دولية. تاثر ب ستيل د ݣايطانو كييريتشي ؤ لمدراسة لفلورنسية ماكيايولي. كان كيخدم ف لغالبية د لوقت ف دوك جوج مدون حتال لخر د حياتو. كانت خدمتو كا مصور مرتابطة بزاف معا رسامي ديالو ؤ هادشي كان كيدار خصوصا ف ستوديو ديالو ب لمعاونة د عارضات لازياء لي كيلبسو حوايج لفلاحة ولا حوايج ناس لعاديين. مورما كياخد هاد تصاور، كيخدمهم لفنان ل باش يخلق تصويرة ناشطة ؤ شاعرية د لعيشة ف لعروبية د طاليان، خاوية من حتا تلميح لشي نقد جتيماعي، شي لي كان كيقدروه سياح لبرانيين لدرجة ان هادشي خلاه يدير سنسلة من نفس تصاور نمطية لمختالفة ف لعوامات لولة د لقرن لعشرين. زامپيݣي توفا ف مارانيلو حدا مودينا ف 1944. نوطات.
عبدصمد زلزولي

عبدصمد زلزولي، تولد ف 17 دجنبر 2001 ف بني ملال، هو كوايري مغريبي كيلعب جناح معا ريال بيتيس. حياتو. تولد زلزولي ف بني ملال ف لمغريب، ؤ رحل معا عائيلتو ل صبانيا ملي كانت عندو سبع سنين، ب ضبط ف مدينة التشي. لكاريير معا لفراقي. بدا يلعب كورة ملي كان صغير معا لفراقي د مدينتو، ؤ حاول يدخل يلعب معا التشي سي اف، لفرقة لكبيرة ف لمدينة، والاكين ماقبلوهش. بقا مكمل معا لفراقي د درب ف التشي حتا شافو لمودريب د هيركوليس ؤنطونيو مورينو دومينݣيز، لي قتارح ليه كونطرا باش يلعب معاهم، ؤ موراها مشا زلزولي يلعب معا لفرقة د مدينة اليكانتي. ماركا اول بيت ديالو ضد ؤريويلا سي اف ف 22 نونبر 2020. ف لخر د 2020 كان غادي يمشي يلعب معا ڤالينسيا، والاكين حتال اخير وقيتة زادت لفرقة ديالو بند جديد بلي الا مالعبش 45 دقيقة ف 5 د لماتشات ڤالينسيا خاصها تعطي تعويض د عشرالاف ؤرو، هادشي خلا لمفاوضات ماتكملش ؤ بقا معا هيركوليس. ف 31 غشت 2021، سنا كونطرا د تلت سنين معا لفرقة د اف سي برصلونة ب جوج مليون د لاورو. بدا يلعب موراها معا لفرقة تانية. ف 30 اكتوبر، عيطلو لمدريب لمؤقت سيرجي بارخوان د لفرقة لولة باش يلعب ضد ديپورتيڤو الاڤيس ف ليݣا، لي دخل يلعب فيه ف دقيقة 80 بلاصت ؤسكار مينݣيزا. ف 12 دجنبر، ماركا اول بيت ديالو ضد ؤساسونا ب ضومي ڤولي پاصاها لو ؤسمان ديمبيلي. ف 1 شتنبر 2022، جدد لكونطرا ديالو حتال 2026 معا لبارصا، لي موراها سلفاتو ل لفرقة د ؤساسونا. لكاريير معا لمونتخاب. شارك زلزولي ف بزاف د لماتشات لويدية معا لكاطيݣوريات صغار د لمونتخاب د لمغريب، خصوصا معا قل من 15 لعام ؤ حتا معا قل من 17 لعام، لي كان كيدربهم لمودريب لبرطقيزي جواو فيليپ اروسو لوپيس دا سيلڤا. ف 2020، شارك معا لمونتخاب د لمغريب ف كاس لعرب د قل من 20 عام، ؤ ماركا فيها جوج بيوتا ضد دجيبوتي. ف اكتوبر 2021، شارك ف تربص اعدادي معا لمونتخاب د لمغريب قل من 23 عام. ف 23 دجنبر، عيطلو لمودريب وحيد خليلوزيتش باش يلعب كاس افريقيا ف لكاميرون معا لمونتخاب لول. رفض زّلزولي موراها دعوة ديال خليلوزيتش باش يركز معا يركز معا فرقتو.
ليپسيس ماݣنا

ليپسيس ماݣنا ؤلا ليپكيس ماݣنا ؤلا ليپتيس ماݣنا ؤلا لبدة لكبيرة (ب لّاتينية Lepcis Magna ؤلا Leptis Magna، ب لبونيقية لپق ؤلا لپقي، ب لعربية لبدة الكبرى) هيّا مدينة اترية كاينة دابا ف مدينت الخمس ف ليبيا، ف لفم ديال وادي لبدة. ليپسيس كانت من بين اهم لمدون ديال شمال افريقيا تحت سّيطرة ديال لقرطاجيين ؤ موراهوم نّوميديين، عاد رّومان. طاحت موراها ف يد لڤنداليين ؤ تعرّضات ل هجمات كتيرة، اخير وحدة من طاراف لݣيش د لمسلمين ف لقرن سّابع لي موراها تهجرات بشكل نيهائي. ليپتيس ماݣنا هيّا لمدينة لي تزاد ؤ كبر فيها لامبراطور رّوماني سيپتيميوس سيويروس، لي كانت لوغتو د لم هيّا لبونيقية، ؤ هيّا اكتر موقع اتاري ف شمال افريقيا لي تّحفض مزيان ؤ بقا لبني ديالو واقف ؤ مصون. تاريخ. تاسيس. ليپتيس كانت ديجا تاسسات معا لّخر ديال لقرن سّات قبل لميلاد ؤ كانت موقع ديال تّيجارة لفينيقية. علا حساب سالوستيوس، تّاسيس كان من طاراف بحّارة من صيدا لي دابا كاينة ف لوبنان، لي كانو هربو من شي صداع كان طاري ف مدينتهوم. پلينيوس لقديم ؤ سيليوس ايطاليكوس ب لموقابيل ݣالو بلي لبحارة كانو من مدينت صور لّبنانية. هاد لمطايفة مابين صيدا ؤ صور علا شكون فيهوم اسسات موستعمارات ف لبحر دّخلاني كان كيطرا بزاف، ؤ شي مرات حتا مدون "فينيقية" خرة بحال بيروت كانت كاتدخل فيه، ؤ عندو ابعاد سياسية لي ماكاتعتامدش ب ضّارورة علا حقايق تاريخية. ف لواقع، بزاف د لحرايفية د تّاريخ كيعتاقدو بيلا قرطاج هيا لي اسسات لمدينة د ليپتيس، ؤ كاين ݣاع حتيمال بلي هيّا ف لاصل مدينة محلية اسسوها لامازيغ، بحال بزاف د لمدون لي تمات لفينقة ديالها ف شمال افريقيا. لفترة لقرطاجية ؤ نّوميدية. معا لبدية ديال لقرن تّاني ق. م كانت ليپتيس ديجا تابعة ل قرطاج، ؤ موراها طاحت ف يد نّوميديين بعد لحملة لعسكارية ديال لماليك ماسينيسا. ف لحروب د يوغرطن (112 تال 105 قبل لميلاد)، لّيپتيسيين غادي يكونو ف صّف ديال رّومان ضد لماليك يوغرطن. مي ف لحرب لاهلية رّومانية د 40 قبل لميلاد، غادي يكونو معا نّوميديين ؤ لپومپيين. علا حساب لمؤريخ رّوماني سالوستيوس، لامازيغية حتا هيّا كانت مهضورة ف ليپتيس، بسباب جّواج ديال لّيپتيسيين معا نّوميديين، ولاكين تّقاليد ديالها لبونيقية ماتاتروش ب هادشي، حيت كانت بعيدة علا لعاصيمة د نوميديا سيرتا. لفترة رّومانية. ف لفترة رّومانية، حافضات ليپتيس ماݣنا علا تّقاليد ؤ لّوغة ديالها لبونيقية (لفينيقية لغربية) حتال لقرن تّالت لميلادي، كيما كيبينو عاداد د شّواهد تّاريخية ؤ لاركيولوجية، بحال شّقفات د لفلوس ؤ نّقيشات ف لبني، ؤ حتا تّسيير لاداري ؤ لمناصب، بحال لمنصب د شوفيط لي بقا مستامر من لفترة لقرطاجية.
فرانسيسكو فرانكو

فرانسيسكو فرانكو باهاموندي، بالصبليونية: Francisco Franco Bahamonde (تولد ف 4 دجنبر 1892 ف ݣاليسيا، مات ف 20 نونبر 1975 ف مدريد) كان جنرال و سياسي صبليوني قاد لقوّات لوطنية الصبليونية ف وقت لحرب لاهلية، طيّح لجمهورية التانية د لبلاد، و حكم صبانيا من 1939 تا مات ف 1975. لوقت د لحكيم د فرانكو، اللي كان معروف بسميت لفرانكاوية، كان معروف بالديكتاتورية ديالو. ف اللخر د لوقت د لحكيم د فرانكو (ف 1969)، رجّع فرانكو لملكية لصبانيا، و دار لامير خوان كارلوس هو ولي لعهد ديالو. ملّي مات فرانكو، ولاّ خوان كارلوس هو لماليك ديال لبلاد، و مشا ف الجيهة ديال الديموقراطية. حياتو. شارك فرانكو ف لحرب د الريف ملّي كان صغير، و عاوناتو باش يطلع ف لݣراد. ولاّ جينيرال ف 1926، ملّي كانت عندو غي 33 عام.
ميسوكاراس

ميسوكاراس (ب ليونانية ) هوّا مرسا كان ف لاكوط لغربية ديال مملكة موريطانية علا لموحيط لاطلاسي. هاد لموضع جا غالبا ف لفم ديال واد تانسيفت، ؤ يقدر يكون هوّا نيت كاريكوس موروس لي هضرات عليه تّسافيرة د حانون. هاد لموضع معلّم ب سميت "اغوس" ف لخاريطة د رونو د لمغريب، لي حدّد بلي كاينين بقايا اتارية تماك. كاينين فرضيات خرين تحطو علا لموضع لحقيقي ديال ميسوكاراس، من بينهوم صويرة، جّديدة ؤ اسفي.
بينيطو موسوليني

بينيطو اميلكاري اندريا موسوليني، بالطاليانية: Benito Amilcare Andrea Mussolini (تولد ف 29 يوليوز 1883، مات ف 28 ابريل 1945) كان صحافي و سياسي طالياني اسس لحزب لفاشي الطالياني. كان هو لوزير اللول د الطاليان من 1922 تال 1943، و لواحد اللي كانت عندو اكبر سلطة د لحكيم ف لبلاد ديك لوقت كامل. موسوليني كان ديكتاتور اسس لايديولوجيا د لفاشية و كان باغي ينشرها ف لعالم كامل. ف لوقت اللي حكم فيه موسوليني، دخّل الطاليان للحرب لعالمية التانية، و من مورا ما خسر بغا يهرب ولكن حصل وقبطوه لمقاومين الطاليانيين، اللي عدموه ف ابريل 1945 و علقوه بلمقلوب ف واحد لمحطة د ليصونص ف ميلانو باش يشوفوه الناس و يتاكدو باللّي راه مات.
أحمد بن بلة

احمد بن بلة (تولد ف 25 دجنبر 1916 ف مغنية - مات ف 11 ابريل 2012 ف لجزائر لعاصمة) عسكري وسياسي جزايري، وكان هو الرايس لول د جزاير (من 1963 ل 1965).
موريطانية الطنجية

موريطانية طنجية (ب لاتينية: Mauretania Tingitana)، كان اقليم روماني تابع ل لامبراطورية رومانية. موريطانية كانت ف لول مملكة كليان د روما معا بوكوس تّاني ؤ يوبا لموريطاني. واخا هكاك، ما كانتش لمملكة ف لوضعية د ستيقلال حقيقي: حيت من لوقيتة د لحوكم د اݣوسطوس، تدارت ف مملكة موريطانية مستعمرات رومانية. ف لقرن لول، قسم لامبراطور كلاوديوس موريطانية علا جوج بيناتهم واد مولوكا، من جيهة موريطانية لقيصرية ؤ جيهة اخرة موريطانية طنجية. هاد لاقليم، لي كيتطابق دابا معا تقريبان طّرف شمالي د لمغريب، كان شاد من شبه لݣزيرة شّمالية لي مقابل معا جبل طّر، ل سالا كولونيا (ولا شالة) ؤ وليلي ف لجانوب، ؤ ف شرق حتال واد مولوكا. كانت لعاصيمة ديالها هي وليلي ؤلا طنجيس، لي هي طانجا دابا. ؤ بين لمدون لوخرة لمهمة د هاد لاقليم كاين باناصا، سيپطيم، روسادير، ليكسوس، ؤ تامودا.
قرطاج خاصها تدمر

قرطاج خاصها تدمّر (ب لّاتينية ') ؤلا ب صيغة مطوّلة ؤ ب لاضافة ل هادشي، كيبان ليّا بلي قرطاج خاصها تدمّر (ب لّاتينية ') هيّا عيبارة مشهورة كان ݣالها سّيناطور ؤ سّياسي رّوماني كاطو لقديم ف لخيطابات ديالو قدّام مجلس شّيوخ رّوماني، قبل من لحرب لبونيقية تّالتة (149 تال 146 قبل لميلاد). كيتݣال بلي كاطو كان كيستعمل هاد لعيبارة كولما سالا شي خيطاب، باش يدفع لمجلس يعلن لحرب علا قرطاج. هاد لعيبارة كيما هيّا معروفة دابا قادّوها لعولاما ف لقرون 18 ؤ 19، ب لعتيماد علا مْصادر تاريخية بحال تّاريخ طّابيعي لي كاتعاود شنو ݣال كاطو لقديم ب صيغة ماشي مباشرة، ولاكين تقدر تكون اقرب صيغة ل لواقع هيّا طرجامة يونانية ديال پلوطارخ ف كتابو حياوات متوازية، لي كتبها ب هاد شّكل (كيبان ليّا بلي قرطاج ماخاصهاش تبقا). هاد لعيبارة تستعملات شحال من مرة، سيرتو ف لغرب، بحال ف 1798 من طاراف نايب برلاماني پول ݣوران (Paul Gauran) ف فرانسا باش يدعو ل لحرب ضد بريطانيا.
دجوزيفين كوين

دجوزيفين كراولي كوين هيّا مؤريخة ؤ اركيولوجية بريطانية، متخصصة ف تّاريخ لقديم ديال ليونانيين، رّومان، ؤ لفينيقيين. كوين هيّا ؤستادة ديال تّاريخ لقديم ف لكلية د لكلاسيكيات ف جاميعة ؤكسفورد.
أد ميركوري

اد ميركوري (ب لّاتينية Ad Mercuri) هوّا موضع قديم كان ف لاقليم د موريطانية طّنجية رّومانية (دابا ف شمال د لمغريب)، لي يقدر يكون هوّا بلاد مرس دابا.